CELEX: 32011D0013
Language: hr
Date: 2011-01-12 00:00:00
Title: 2011/13/EU: Odluka Komisije od 12. siječnja 2011. o određenim vrstama informacija o biogorivima i tekućim biogorivima koje gospodarski subjekti dostavljaju državama članicama (priopćena pod brojem dokumenta C(2011) 36)

15/Sv. 013
            
            
               HR
            
            
               Službeni list Europske unije
            
            
               158
            
         32011D0013
   
               L 009/11
            
            
               SLUŽBENI LIST EUROPSKE UNIJE
            
            
               12.01.2011.
            
         
      ODLUKA KOMISIJE
   
   od 12. siječnja 2011.
   o određenim vrstama informacija o biogorivima i tekućim biogorivima koje gospodarski subjekti dostavljaju državama članicama
   (priopćena pod brojem dokumenta C(2011) 36)
   (2011/13/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2009/28/EZ Europskog parlamenta i Vijeća od 23. travnja 2009. o promicanju uporabe energije iz obnovljivih izvora te o izmjeni i kasnijem stavljanju izvan snage direktiva 2001/77/EZ i 2003/30/EZ (1), a posebno treći podstavak njezinog članka 18. stavka 3.,
   uzimajući u obzir Direktivu 98/70/EZ Europskog parlamenta i Vijeća od 13. listopada 1998. o kvaliteti benzinskih i dizelskih goriva te o izmjeni Direktive Vijeća 93/12/EEZ (2), a posebno treći podstavak njezinog članka 7.c stavka 3.,
   nakon savjetovanja sa Savjetodavnim odborom osnovanim na temelju članka 25. stavka 2. Direktive 2009/28/EZ,
   budući da:
   
               (1)
            
            
               Države članice trebaju osigurati da ih gospodarski subjekti izvješćuju o sukladnosti tekućih biogoriva s kriterijima održivosti utvrđenima Direktivom 2009/28/EZ i o sukladnosti biogoriva s kriterijima održivosti utvrđenima tom Direktivom i Direktivom 98/70/EZ i isto tako da gospodarski subjekti dostavljaju informacije o određenim dodatnim okolišnim i društvenim aspektima.
            
         
               (2)
            
            
               Što se tiče tih dodatnih okolišnih i društvenih aspekata, Komisija mora utvrditi popis odgovarajućih i relevantnih informacija koje treba navesti u izvješćima.
            
         
               (3)
            
            
               Već postoji ili se razvija više neobveznih sustava za utvrđivanje standarda za proizvodnju proizvoda iz biomase, kojima se utvrđuju zahtjevi koji djelomično ili u potpunosti obuhvaćaju kriterije održivosti i dodatne okolišne i društvene aspekte, poput onih koje će Komisija uvrstiti u svoj popis. Komisija može priznati te neobvezne sustave kao pouzdane i prihvatljive izvore podataka za dokazivanje sukladnosti s kriterijima. Osim toga, može ih priznati i kao sustave koji sadrže točne podatke povezane s dodatnim okolišnim i društvenim aspektima.
            
         
               (4)
            
            
               Izračun emisija stakleničkih plinova za biogoriva i tekuća biogoriva uključen u održivi sustav omogućuje uporabu bonusa ako se biomasa proizvede na saniranom degradiranom zemljištu.
            
         
               (5)
            
            
               Izračun emisija stakleničkih plinova uključen u održivi sustav obuhvaća faktor koji odražava uštede emisija iz akumulacije ugljika u tlu zbog boljeg poljoprivrednog upravljanja.
            
         
               (6)
            
            
               Uzimajući u obzir potrebu da se osigura da dostava informacija o okolišnim i društvenim aspektima ne predstavlja prekomjeran administrativni teret za gospodarske subjekte, primjereno je propisati da te informacije treba dostavljati u obliku izjave u kojoj se navodi jesu li ili nisu predmetne pošiljke biogoriva ili tekućih biogoriva potvrđene ili prihvaćene kao pošiljke koje ispunjavaju zahtjeve priznatog neobveznog sustava koji uključuju takve aspekte; koristi li se ili ne koristi bonus iz uvodne izjave 4.; i koristi li se ili ne koristi bonus iz uvodne izjave 5.
            
         
               (7)
            
            
               Bonus iz uvodne izjave 4. i faktor akumulacije zaliha ugljika iz uvodne izjave 5. odnose se na uzgoj biljnih kultura. Stoga informacije o tim pitanjima ne treba dostavljati za biogoriva i tekuća biogoriva proizvedena iz otpada ili ostataka,
            
         DONIJELA JE OVU ODLUKU:
   Članak 1.
   Informacije koje gospodarski subjekti dostavljaju za svaku pošiljku biogoriva ili tekućeg biogoriva sastoje se od sljedećih navoda:
   
               (a)
            
            
               je li pošiljka potvrđena ili prihvaćena kao pošiljka koja ispunjava zahtjeve neobveznog sustava koji Komisija priznaje, u skladu s drugim podstavkom članka 18. stavka 4. Direktive 2009/28/EZ i drugim podstavkom članka 7.c stavka 4. Direktive 98/70/EZ, kao sustav koji sadrži točne podatke u svrhu informiranja o mjerama poduzetima za zaštitu tla, vode i zraka, za sanaciju degradiranog zemljišta, za izbjegavanje pretjerane potrošnje vode u područjima u kojima vode nema dovoljno i/ili da bi se uzela u obzir pitanja iz drugog podstavka članka 17. stavka 7. Direktive 2009/28/EZ i drugog podstavka članka 7.b stavka 7. Direktive 98/70/EZ;
            
         
               (b)
            
            
               naziv predmetnog neobveznog sustava, ako je pošiljka potvrđena ili prihvaćena kako je navedeno u točki (a);
            
         Uz iznimku biogoriva i tekućih biogoriva proizvedenih iz otpada i ostataka, te informacije sadrže i dodatne navode:
   
               (c)
            
            
               je li bonus iz Priloga V., dijela C, točaka 7. i 8. Direktive 2009/28/EZ i Priloga IV., dijela C, točaka 7. i 8. Direktive 98/70/EZ korišten u izračunu emisija stakleničkih plinova iz Priloga V., dijela C, točke 1. Direktive 2009/28/EZ i Priloga IV., dijela C, točke 1. Direktive 98/70/EZ za predmetnu pošiljku;
            
         
               (d)
            
            
               je li faktor za uštede emisija iz akumulacije ugljika u tlu zbog boljeg poljoprivrednog upravljanja iz Priloga V., dijela C, točke 1. Direktive 2009/28/EZ i Priloga IV., dijela C, točke 1. Direktive 98/70/EZ korišten u izračunu emisija stakleničkih plinova iz istog stavka za predmetnu pošiljku.
            
         Članak 2.
   Ova Odluka ne dovodi u pitanje pravo Komisije da od gospodarskih subjekata traži dodatne informacije za potrebe primjene članka 23. stavka 2. Direktive 2009/28/EZ.
   Članak 3.
   Ova je Odluka upućena državama članicama.
   
      Sastavljeno u Bruxellesu 12. siječnja 2011.
      
         
            Za Komisiju
         
         Günther OETTINGER
         
         
            Član Komisije
         
      
   
   
      (1)  SL L 140, 5.6.2009., str. 16.
   
      (2)  SL L 350, 28.12.1998., str. 58.